b'\n_START_ARTICLE_\nMaria Temrjukovna\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nTemrjukovnan el\xc3\xa4m\xc3\xa4st\xc3\xa4 ennen kuninkaallista avioliittoa tiedet\xc3\xa4\xc3\xa4n vain v\xc3\xa4h\xc3\xa4n. H\xc3\xa4n oli kabardien p\xc3\xa4\xc3\xa4llik\xc3\xb6n Temrjukin tyt\xc3\xa4r, ja h\xc3\xa4nen alkuper\xc3\xa4inen nimens\xc3\xa4 oli Kut\xc5\xa1enei (ven. \xd0\x9a\xd1\x83\xd1\x87\xd0\xb5\xd0\xbd\xd0\xb5\xd0\xb9). H\xc3\xa4n oli noin 15-vuotias, kun h\xc3\xa4net tuotiin Moskovaan esitelt\xc3\xa4v\xc3\xa4ksi tsaari Iivanalle.\n_START_SECTION_\nKuninkaallinen avioliitto\n_START_PARAGRAPH_\nVaikka Iivanan kerrotaan olleen mieltyneen kabardeihin kuuluneen Temrjukovnan kauneuteen, avioliitolla oli l\xc3\xa4hinn\xc3\xa4 poliittiset perusteet. Kabardit asuivat Kaukasiassa Astrahanin kaanikunnan etel\xc3\xa4rajan alueilla. Vuonna 1554 Iivana Julma valtasi kaanikunnan ja asetti sen vasallihallitsijakseen Dervi\xc5\x9f Alin. Kuitenkin jo seuraavana vuonna Dervi\xc5\x9f Ali nosti Ven\xc3\xa4j\xc3\xa4n valtaa vastustaneen kapinan, jonka Iivana taltutti 1556. T\xc3\xa4ll\xc3\xa4 kertaa Iivana rupesi vakiinnuttamaan valtaansa Kaukasiassa monin eri keinoin. Iivanan lailla kabardikansan hallitsija Temrjuk oli sodassa Krimin kaanikunnan kanssa, joten kabardit n\xc3\xa4ytt\xc3\xa4ytyiv\xc3\xa4t Iivanalle sopivina liittolaisina. My\xc3\xb6s Temrjuk halusi hyv\xc3\xa4t v\xc3\xa4lit Moskovan Ven\xc3\xa4j\xc3\xa4n kanssa. H\xc3\xa4n oli julistanut itsens\xc3\xa4 Ven\xc3\xa4j\xc3\xa4n vasalliksi ja l\xc3\xa4hett\xc3\xa4nyt Moskovaan poikansa Salmukin, josta Iivana piti._NEWLINE_Liittolaissuhde vahvistettiin avioliitolla, jonka Iivana solmi Maria Temrjukovnan kanssa 21. elokuuta 1561. Iivanan edellinen vaimo Anastasia Romanovna oli kuollut elokuussa 1560, ja jo syyskuusta alkaen h\xc3\xa4n oli etsinyt uutta vaimoa, jonka kanssa solmittavalle avioliitolle oli etuk\xc3\xa4teen asetettu ulkopoliittisia tavoitteita. Iivana oli my\xc3\xb6s p\xc3\xa4\xc3\xa4tt\xc3\xa4nyt, ett\xc3\xa4 tulevan vaimon t\xc3\xa4ytyi tulla Ven\xc3\xa4j\xc3\xa4n ulkopuolelta, sill\xc3\xa4 h\xc3\xa4n ei halunnut avioliiton vahvistavan ven\xc3\xa4l\xc3\xa4isaateliston asemaa, kuten Anastasian kohdalla oli k\xc3\xa4ynyt. Temrjukovna ei ollut ensimm\xc3\xa4inen ehdokas, jota Iivana oli harkinnut, vaan h\xc3\xa4n oli aiemmin neuvotellut Puola-Liettuan kuninkaan Sigismund II:n kanssa naimakaupasta, joka olisi saattanut h\xc3\xa4net yhteen Sigismundin sisaren Katariinan kanssa. H\xc3\xa4n ehti my\xc3\xb6s harkita avioliittoa Ruotsin Kustaa Vaasan sukuun, mutta Kustaa kuoli syyskuussa 1560._NEWLINE_Iivanan ja Temrjukovnan avioliitosta ei ole juurikaan luotettavaa tietoa. Aikalaiskuvauksissa Marian kerrotaan olleen luonteeltaan villi ja julma, mutta luultavasti huhuihin perustuvat kuvaukset heijastavat ven\xc3\xa4l\xc3\xa4isten suhtautumista Marian taustaan. Vaikka Maria oli t\xc5\xa1erkessi, h\xc3\xa4nt\xc3\xa4 pidettiin vihattujen tataarikansojen edustajana. \xe2\x80\x9dTataarina\xe2\x80\x9d ja muslimitaustaisena Temrjukovnaa ei koskaan hyv\xc3\xa4ksytty kansan ja hovin keskuudessa, vaikka h\xc3\xa4n liittyi Ven\xc3\xa4j\xc3\xa4n ortodoksiseen kirkkoon ja vaihtoi nimens\xc3\xa4 ennen h\xc3\xa4it\xc3\xa4, jotka pidettiin h\xc3\xa4nen ollessaan noin 17-vuotias. H\xc3\xa4n synnytti Iivanalle pojan Vasili Ivanovit\xc5\xa1in, mutta t\xc3\xa4m\xc3\xa4 kuoli alle kolmen kuukauden ik\xc3\xa4isen\xc3\xa4. Maria Temrjukovna itsekin kuoli nuorena, vain noin 25-vuotiaana. Iivana ep\xc3\xa4ili ja syytti ven\xc3\xa4l\xc3\xa4ist\xc3\xa4 aatelistoa eli pajariluokkaa Marian myrkytt\xc3\xa4misest\xc3\xa4, samoin h\xc3\xa4n oli tehnyt aiemmin Anastasian kuollessa._NEWLINE_Vuosi Marian kuoleman j\xc3\xa4lkeen Iivana lahjoitti pyh\xc3\xa4n kolminaisuuden luostarille 1\xc2\xa0500 ruplaa ja kultaisen astian, jotta luostarissa rukoiltaisiin Marian sielun puolesta. H\xc3\xa4n oli menetellyt samoin, kun Anastasian kuolemasta oli kulunut vuosi, tosin lahjoitettu summa oli ollut tuolloin vain tuhat ruplaa. Historioitsija Florian mukaan t\xc3\xa4m\xc3\xa4 olisi osoittanut, ett\xc3\xa4 Iivana oli mieltynyt enemm\xc3\xa4n Mariaan kuin ensimm\xc3\xa4iseen vaimoonsa, mutta lahjoitusten eroavuuksiin voi l\xc3\xb6yt\xc3\xa4\xc3\xa4 muitakin syit\xc3\xa4. Hallintonsa alkupuolella Iivana pyrki uudistamaan luostareita ja rajoittamaan niiden aineellista vaurautta, mutta omaksui my\xc3\xb6hemmin h\xc3\xb6llemm\xc3\xa4n linjan kirkon varainkeruuseen. Iivana tuskin oli kovin hyv\xc3\xa4 puoliso Marialle t\xc3\xa4m\xc3\xa4n el\xc3\xa4ess\xc3\xa4, sill\xc3\xa4 Anastasian kuoleman j\xc3\xa4lkeen h\xc3\xa4n n\xc3\xa4ytt\xc3\xa4\xc3\xa4 sortuneen usein alkoholiin ja toisiin naisiin, joista muun muassa h\xc3\xa4nen neuvonantajansa ja yst\xc3\xa4v\xc3\xa4ns\xc3\xa4 Andrei Kurbski pyrki h\xc3\xa4nt\xc3\xa4 varoittamaan.\n_START_SECTION_\nJ\xc3\xa4lkimaine\n_START_PARAGRAPH_\nMaria Temrjukovnaa kohtaan tunnettu vastenmielisyys on s\xc3\xa4ilynyt hengiss\xc3\xa4 Ven\xc3\xa4j\xc3\xa4ll\xc3\xa4 esimerkiksi kansantarujen muodossa. My\xc3\xb6s Ven\xc3\xa4j\xc3\xa4n ja Neuvostoliiton historioitsijat ovat usein esitt\xc3\xa4neet Marian negatiivisessa valossa. Muun muassa Vladimir Solovjov kirjoitti 1800-luvulla: \xe2\x80\x9dOn vaikea ymm\xc3\xa4rt\xc3\xa4\xc3\xa4, mit\xc3\xa4 h\xc3\xa4n [Iivana] uskoi voittavansa liittoutumalla villien kanssa.\xe2\x80\x9d Vaikka useimpien historioitsijoiden mukaan Marialla tai muilla Iivanan vaimoilla ei ollut juuri vaikutusvaltaa mieheens\xc3\xa4 tai t\xc3\xa4m\xc3\xa4n hallintoon, Temrjukovnaa on my\xc3\xb6s syytetty teoista, jotka h\xc3\xa4nen miehens\xc3\xa4 hallinnossa n\xc3\xa4htiin ik\xc3\xa4vin\xc3\xa4, kuten oprit\xc5\xa1nikkien perustamisesta._NEWLINE_Ven\xc3\xa4l\xc3\xa4isess\xc3\xa4 kansantarustossa kerrotaan Maria Temrjukovnaan liittyvi\xc3\xa4 tarinoita. Yksi niist\xc3\xa4 sijoittuu Iivanan ja Marian h\xc3\xa4ihin, jossa kaksi riski\xc3\xa4 ven\xc3\xa4l\xc3\xa4issankaria vastaavat Temrjukovnan veljen Kostrjukin ylimieliseen painiotteluhaasteeseen. Sankarit p\xc3\xa4ihitt\xc3\xa4v\xc3\xa4t Kostrjukin perusteellisesti Iivanan seuratessa ottelua hyv\xc3\xa4ksyv\xc3\xa4sti, vaikka h\xc3\xa4nen tuore vaimonsa protestoi veljens\xc3\xa4 kohtelua vastaan. Tarinan mukaan sankarit otteluun on valikoinut Mariaa edelt\xc3\xa4neen vaimon Anastasia Romanovnan veli. Tarinan yksityiskohdat eiv\xc3\xa4t pid\xc3\xa4 paikkaansa, vaan se on todenn\xc3\xa4k\xc3\xb6isesti symbolinen kuvaelma my\xc3\xb6hemmist\xc3\xa4 tapahtumista. Kaksi ven\xc3\xa4l\xc3\xa4ispainijaa muistuttavat kuvaukseltaan kovasti ruhtinaita, joiden johtamat joukot l\xc3\xb6iv\xc3\xa4t tataarit merkitt\xc3\xa4viss\xc3\xa4 taisteluissa vuosina 1572 ja 1591. Toisessa tarinassa kerrotaan, kuinka puoliso kuolinvuoteellaan varoittaa Iivanaa ottamasta pakanaa vaimoksi. Vaikka tarinassa ei sanota kuolevan puolison nime\xc3\xa4, hyvin todenn\xc3\xa4k\xc3\xb6isesti kyseess\xc3\xa4 on ensimm\xc3\xa4inen vaimo Anastasia Romanovna. Tarinoilla ei ole juurikaan tietoarvoa, mutta ne toimivat kuvauksina siit\xc3\xa4, miten Temrjukovnaan ja tataareihin yleens\xc3\xa4 suhtauduttiin Ven\xc3\xa4j\xc3\xa4ll\xc3\xa4._NEWLINE_Maria Temrjukovnaan liittyv\xc3\xa4t kielteiset mielikuvat el\xc3\xa4v\xc3\xa4t my\xc3\xb6s nykyajan Ven\xc3\xa4j\xc3\xa4ll\xc3\xa4. Vuonna 2009 valmistuneessa Iivana Julmasta kertovassa ven\xc3\xa4l\xc3\xa4isess\xc3\xa4 Pavel Lunginin ohjaamassa elokuvassa Tsar Maria Temrjukovnaa n\xc3\xa4yttelee tataaritaustainen Ramilja Iskander. Elokuvan Temrjukovna on luonteeltaan v\xc3\xa4kivaltainen ja villi, h\xc3\xa4net esitet\xc3\xa4\xc3\xa4n ratsastamassa oprit\xc5\xa1nikkien mukana ja manipuloivan miest\xc3\xa4\xc3\xa4n, joka kuvataan elokuvassa vanhuksena, vaikka Iivana oli heid\xc3\xa4n avioliittonsa aikana vanhimmillaan 39-vuotias. Elokuvan kohokohdassa Iivana Julman hovinarri kutsuu Temrjukovnaa Babylonin portoksi, jonka vuoksi Temrjukovna vaatii miest\xc3\xa4\xc3\xa4n rankaisemaan narria kuolemalla ja t\xc3\xa4m\xc3\xa4 poltetaan roviolla.'